RSG se programskuiwe ‘met die oog op volhoubaarheid, relevansie’Argieffoto bloot ter illustrasie. (Foto: Unsplash) Radiosondergrense (RSG) se jongste programverskuiwings wat op 4 April by dié Afrikaanse radiostasie in werking getree het, het sedert die aankondiging daarvan groot polemiek ontlok. Gugu Ntuli, die SAUK se groepbestuurder vir korporatiewe sake en bemarking, het by navraag gesê dat veranderings aan die begin van elke finansiële jaar ŉ normale verskynsel in die radiolandskap is. “Verskeie faktore beïnvloed strategiese besluite. Voortdurende hersiening en vernuwing voorkom stagnering, dit skep nuwe geleenthede vir gehoorgroei en dit verseker die lewensvatbaarheid van enige organisasie.” Ntuli sê verder dat mense se reaksie op verandering deel van die proses is. “Mense reageer oor die algemeen op nuwe patrone, maar sodra hulle daaraan gewoond raak, kom dinge vanself reg.” Talle luisteraars en openbare figure stem egter nie saam nie en het hulle tot sosiale media gewend om hul misnoeë oor dié radiostasie se aanpassings uit te spreek. Maroela Media het vroeër berig dat Ivor Price in ŉ uitgebreide Facebook-plasing aanvoer dat RSG se besluit om te veel veranderings op een slag in werking te stel, ŉ oordeelsfout is. “As hulle die kuns van inhoud skep verstaan het, sou hulle weet dat radio, en veral tradisionele radio, ŉ hoogs intieme medium is. Selfs geringe skuiwe kan hoogs traumaties vir die luisteraar wees. “Dit is soos om die helfte van jou geliefdes in ŉ grusame botsing te verloor, en dan die volgende dag gedwing te word om ŉ klomp nuwe mense lief te hê. Dit is ook nie regverdig teenoor die rits (meestal goeie) uitsaaiers wat hulle nou aangestel het nie, want almal van ons weet hoe brutaal die RSG-luisteraar kan wees.” Die radiopersoonlikheid Dawid van Lill skryf in reaksie op Price se plasing: “Die een ding waarna radiostasies streef, is uniekheid en ŉ vlagskipprogram. “RSG het dit gehad met die kombinasie van Monitor en Praat saam. Om dit nou te verruil vir ŉ program wat net soos die mededingers se programme klink, maak vir my hoegenaamd geen sin nie.” Van Lill verwys na RSG se besluit om Monitor met ŉ uur te verkort, Lynette Francis-Puren se Praat saam te beëindig en die begin van ŉ splinternuwe ontbytprogram, Op en wakker. Francis-Puren het Vrydagoggend die luisteraars van haar aktualiteitsprogram in ŉ Facebook-video gegroet. Haar kontraktuele verpligtinge met RSG het Donderdag verstryk, maar dié program se laaste uitsending is Maandag glo weens ŉ tegniese fout kortgeknip. RSG Volgens Ntuli bied die nuwe programaanbod, veral die nuwe ontbytprogram, aan RSG die geleentheid om op gelyke voet met ander soortgelyke radiohandelsmerke mee te ding. Dit bied meer geleenthede vir luisteraarsbetrokkenheid, veral jonger gehore en ook meer advertensiemoontlikhede. Die afgelope paar jaar se luisteraarsterugvoer oor verskeie programme, navorsingsbevindinge, voorspellings van gesaghebbende instellings en interne strategiese besprekings het die weg gebaan vir die jongste aanpassings. Dit is volgens Ntuli ook in pas met radiotendense en verbruikerspatrone in ŉ veranderende media-era. “Sekere programveranderings is aangebring om die volhoubaarheid en relevansie te verseker in ŉ mededingende en moderne era waar daar ŉ oorvloed van keuses is. “Ons verwelkom hierdie veranderinge en neem luisteraars graag saam na die volgende seisoen waar ons vanjaar RSG se 85ste bestaansjaar vier en ŉ volhoubare toekoms vir die radiostasie bou,” sê Ntuli.